Komunala Tolmin d.o.o.

Poljubinj 89h
5220 Tolmin

E:  info@komunala-tolmin.si

Številka: 090-5/2022/2

Datum: 27. 1. 2022

Zadeva: Izvajanje Zakona o dostopu do informacij javnega značaja – mnenje ministrstva

Zveza: vaš dopis z dne 18. 1. 2022

**Spoštovani,**

prejeli smo vaš dopis, v katerem prosite za mnenje v zvezi z dostopom do informacije javnega značaja, ki se nanaša na podatek o tem, koliko je bilo za porabljeno pitno vodo v letu 2021 zaračunano Vrtcu Tolmin. Eden izmed uporabnikov komunalnih storitev je namreč na vas naslovil zahtevo za posredovanje vseh računov, ki so bili v letu 2021 izstavljeni Vrtcu Tolmin v zvezi s porabljeno pitno vodo. Ali se ta podatek glede na to, da se nanaša na točno določen pravni subjekt, lahko šteje za informacijo javnega značaja na podlagi Zakona o dostopu do informacij javnega značaja (ZDIJZ)[[1]](#footnote-1).

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ posreduje pravno mnenje.

Namen ZDIJZ je zagotoviti javnost in odprtost delovanja organov ter omogočiti uresničevanje pravice fizičnih in pravnih oseb, da pridobijo informacije javnega značaja. Za uresničitev namena tega zakona si morajo organi prizadevati, da dosežejo čim večjo obveščenost javnosti o svojem delovanju. Poleg tega je namen tega zakona tudi krepitev transparentnosti in odgovornega ravnanja pri upravljanju z javnimi sredstvi in s finančnimi sredstvi poslovnih subjektov pod prevladujočim vplivom oseb javnega prava.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb. Ta zakon ureja tudi postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo gospodarske družbe in druge pravne osebe zasebnega prava pod neposrednim ali posrednim prevladujočim vplivom, posamično ali skupaj, Republike Slovenije, samoupravnih lokalnih skupnosti in drugih oseb javnega prava. Prosilci za dostop do informacije javnega značaja so torej lahko vse fizične in pravne osebe brez izjeme.

Informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb. Izjema je **enajst primerov, v katerih lahko organ prosilcu zavrne zahtevo.** Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe ali če prosilec zahteva osebni podatek, ki ga ščiti predpis o varstvu osebnih podatkov. Nadalje tretji odstavek istega člena ZDIJZ določa, da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

Komunala Tolmin, javno podjetje, d.o.o. in Javni zavod Vrtec Tolmin (VVZ Ilke Devetak Bignami) sta zavezanca za dostop do informacij javnega značaja, zato morata na zahtevo prosilcu posredovati vse informacije javnega značaja, s katerimi razpolagata (kriterij materializirane oblike). Če oba zavezanca posedujeta isti dokument (informacijo javnega značaja), ga prosilcu posreduje tisti zavezanec, na katerega je prosilec naslovil zahtevo. Če eden od njiju ugotovi, da ne razpolaga z zahtevano informacijo, mora nemudoma odstopiti zahtevo zavezancu, ki je glede na vsebino zahteve pristojen za njeno reševanje, in o tem obvestiti prosilca.

Iz zgoraj navedenega izhaja, da so podatki o porabi javnih sredstev (npr. podatki o tem, kateri izdelki so bili dobavljeni in po kakšni ceni, podatki o proizvajalcu blaga, podatki o načinu dobave blaga, ipd.) vedno javni, ne glede na morebiten obstoj poslovne skrivnosti.

Prosilcem za informacije javnega značaja so določene informacije dostopne tudi na spletnih aplikacijah TZIJZ[[2]](#footnote-2) in Erar[[3]](#footnote-3). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja, ter posrednih in neposrednih proračunskih uporabnikov. Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[4]](#footnote-4)

Lep pozdrav,

Pripravil: mag. Saša Jazbec

Ciril Repnik v. d. generalnega direktorja

sekretar

Poslati po e-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-2)
3. <https://erar.si/> [↑](#footnote-ref-3)
4. <https://www.gov.si/teme/informacije-javnega-znacaja/>. [↑](#footnote-ref-4)